Marlene Harpsøe (DF), 2010-04-09:
I Dansk Folkeparti er vi fortalere for en konsekvent og meget aktiv indsats mod seksuelt misbrug af børn.
Dette beslutningsforslag lægger op til et forbud mod den animerede børneporno, altså ikke den fotografiske af slagsen, for den er allerede forbudt, men den animerede.
I Dansk Folkeparti mener vi, at det ville være godt at udbygge den forebyggende indsats mod brug af børneporno og misbrug af børn.
I forhold til animeret børneporno mener vi, at en vigtig forebyggende indsats er at fjerne alt, hvad der har med børneporno at gøre, ud fra en betragtning om, at når man har de syge fantasier om at have sex med børn, risikerer man nemmere at gribe til handling, hvis man er omgivet af billeder, hvor børn misbruges og fornedres.
Det er med andre ord aktiverende at se børneporno, hvis man har af den slags problemer.
Desuden er det nærliggende at formode, at illustratorer af børneporno selv har pædofile lyster og måske selv har udsat børn for de overgreb, de ønsker at illustrere.
Der er således al mulig god grund til at antage, at de eneste, der kunne finde på at tegne børneporno, er mennesker, som selv er involveret i den slags lyssky aktiviteter, som misbrug af børn er.
Psykisk skal man således være af en meget speciel støbning, hvis man mener, at animation af voldtægter af børn har noget som helst med normal adfærd at gøre.
Dansk Folkeparti vil under udvalgsbehandlingen stille spørgsmål til ministeren for at sikre, at dette forslag ikke hindrer kunstneres frihed til at male badende børn eller lignende.
Der skal stadig være kunstnerfrihed til at kunne skabe et maleri som J.F. Willumsens »Badende børn på Skagen Strand« fra 1909, som jo på ingen måde er en fornedrende fremstilling af børn, men en smuk kunstnerisk fremstilling af en sommerdag i Skagen.
Det er kommet Dansk Folkeparti for øre, at den animerede børneporno, som ønskes forbudt med dette forslag, fremstilles med rigtige børn som modeller, og det er endnu en god grund til at forbyde denne form for børneporno; der skal ikke være et smuthul i lovgivningen, så sexkrænkere kan slippe for at blive straffet.
Sexovergreb på børn er en meget alvorlig forbrydelse, som man ikke kan andet end at tage seriøst.
I Dansk Folkeparti er vi derfor også positive over for forslaget, og vi vil stille et par spørgsmål under udvalgsbehandlingen for at få afgrænsningen på plads.
Vi har selvfølgelig også noteret os, at justitsministeren vil foretage nogle undersøgelser ved bl.a. at sætte Straffelovrådet i gang og ved at bede Sexologisk Klinik om en udredning.
Det er selvfølgelig positive initiativer, og i Dansk Folkeparti ser vi selvfølgelig, at det her bliver fremskyndet så meget som overhovedet muligt, men samtidig, som der lægges op til i beslutningsforslaget, har vi selvfølgelig også læst, at forslagsstillerne ønsker, at man i Justitsministeriet fremsætter et lovforslag allerede i den her folketingssamling.
Med respekt for, at man selvfølgelig altid skal fremlægge gennemarbejdet stof her i Folketingssalen, tror jeg ikke, det vil være muligt for ministeriet at fremsætte et gennemarbejdet lovforslag allerede i den her samling.
Vi ser i hvert fald frem til udvalgsbehandlingen fra Dansk Folkepartis side.